SL
C 99/40
Uradni list Evropske unije
1.3.2022
sreda 7. julij 2021
31. ugotavlja, da je bilo financiranje prometa v Uniji v letu 2019 večje kot v letu 2018 (9 325 milijonov EUR v primerjavi z 8 237 milijoni EUR v letu 2018) in da je bilo zmanjšanje financiranja za ceste in avtoceste izravnano s povečanjem financiranja železnic in zračnega prometa; poudarja, da je pomembno uskladiti posojilno politiko na področju prometa in prometni portfelj EIB s časovnim načrtom za podnebno banko, zlasti ko gre za razogljičenje prometnega sektorja do leta 2050, pa tudi s prihodnjo strategijo Komisije za trajnostno in pametno mobilnost kot odziv na novi evropski zeleni dogovor ter z drugimi področji prometne politike EU, hkrati pa zagotavljati pravičen prehod ter uravnotežen socialni in teritorialni razvoj; pozdravlja zavezo EIB, da ne bo financirala širitve obstoječih letaliških zmogljivosti in pristaniške infrastrukture, namenjenih prometu in skladiščenju fosilnih goriv; poziva, naj se prepreči vezanost politike na sredstva z visokimi emisijami ogljika in podre prehod na brezogljično mobilnost za tovorni in potniški promet na mestni in medmestni ravni, kot so železnica, varno kolesarjenje in čisti javni prevoz, zlasti za slabše povezane skupnosti in lokalne skupnosti, ter za elektrifikacijsko infrastrukturo, ki temelji na obnovljivih virih energije;
32. pozdravlja vodilno vlogo EIB na trgu zelenih obveznic v letu 2019 z izdajo 4,1 milijarde EUR v obveznicah podnebne ozaveščenosti in obveznicah ozaveščenosti o trajnostnosti; poudarja, kako pomembna je pregledna in verodostojna dokumentacija, sledenje donosov iz naslova obveznic podnebne ozaveščenosti in obveznic ozaveščenosti o trajnostnosti ter zagotavljanje skladnosti s taksonomijo EU za trajnostno financiranje in prihodnjim standardom EU za zelene obveznice;
33. pozdravlja prihodnjo revizijo okoljskega in socialnega okvira EIB ter razvoj orodij za obvladovanje podnebnih, okoljskih in socialnih tveganj za oceno fizičnih, prehodnih in sistemskih tveganj; poziva EIB, naj zagotovi, da bodo vzpostavljena do konca leta 2021; pozdravlja zavezo EIB, da bo kot osnovo sprejela merila za preprečevanje znatne škode iz Uredbe (EU) 2020/852 (5) in določila strožje standarde, kadar koli bo to upravičeno;
Dejavnosti EIB zunaj EU
34. priznava, da je mandat za zunanja posojila najpomembnejši mandat, ki usmerja operacije EIB zunaj Unije, in na podlagi katerega so bile operacije EIB v obdobju 2014–2020 krite z namenskim jamstvenim skladom z zgornjo mejo 32,3 milijarde EUR, ki zagotavlja pravno podlago in jamstvo EIB za izgube pri financiranju v 68 državah upravičenkah zunaj EU; ugotavlja, da je Komisija predlagala, naj se mandat za zunanja posojila ne nadaljuje v sedanji obliki; je seznanjen, da je bilo za nove mandate EIB vzpostavljeno jamstvo Evropskega sklada za trajnostni razvoj plus (EFSD+);
35. pozdravlja podporo EIB v letu 2019 pri oblikovanju mehanizma za pravični prehod, s katerim se pomaga regijam in območjem, ki jih je prehod na podnebno nevtralno gospodarstvo najbolj prizadel, zlasti tistim, ki imajo najmanj zmogljivosti za obvladovanje stroškov prehoda; poudarja, kako pomembna je EIB za izvajanje mehanizma v prihodnjih letih, pri čemer je treba zagotoviti, da nobena regija ne bo zapostavljena;
36. ugotavlja, da se bo razvojna politika Unije izvajala prek novega instrumenta za sosedstvo ter razvojno in mednarodno sodelovanje (NDICI), katerega glavna izvajalka je EIB; je zaskrbljen, ker se sredstva EU za razvoj uporabljajo za zmanjševanje tveganj zasebnih naložb, saj ni dokazov, da bi to zanesljivo zagotavljalo dodatnost in doseganje razvojnih ciljev, kot je bilo nedavno navedeno v končnem pregledu Evropskega sklada za trajnostni razvoj in v mnenju Evropskega računskega sodišča št.
7/2020 z dne 11. septembra 2020; poudarja, da morajo donatorji dati prednost financiranju na podlagi nepovratnih sredstev kot standardni možnosti, zlasti za najmanj razvite države, da se prepreči povečanje stroškov servisiranja dolga;
(5)
Uredba (EU) 2020/852 Evropskega parlamenta in Sveta z dne 18. junija 2020 o vzpostavitvi okvira za spodbujanje trajnostnih naložb ter spremembi Uredbe (EU) 2019/2088 (UL L 198, 22.6.2020, str. 13).